****

**Szakadj ki a komfortzónádból!**

**Az Akvárium Klub idén is a CAFé Budapest egyik helyszíneként vesz részt az október 5–21. között tartó programsorozaton. Ennek keretében érkezik a klubba október 9-én az elképesztő zenei tehetséggel megáldott Masego, október 5–7. között vár találkozások és felfedezések fesztiválja, a Budapest Ritmo, október 8-tól pedig kortárs, underground koncertsorozattal indul a Downtown Café.**

Október 5-én elstartol a 27. CAFé Budapest Kortárs Művészeti Fesztivál, melynek idén is kiemelt helyszíne lesz az Akvárium Klub. A fesztivál keretében most először érkezik Magyarországra a YouTube-on ismertté vált, még felfutóban lévő, zsigerből jövő zenei tehetséggel rendelkező **Masego** október 9-én. Zenei kompozícióinak alapját a loopok és az improvizáció eredeti kombinációja teremti meg, ő maga szaxofonon, dobgépeken és szintetizátoron játszik. Énekstílusának közvetlensége és jazzes muzsikusi attitűdje minden számának sajátos színezetet kölcsönöz. Félreismerhetetlenül egyéni világa olyan DJ-producerek érdeklődését váltotta már ki, mint Kaytranada vagy Sounwave. Saját stílusára a Trap House Jazz elnevezést használja, karakterét – a színpadon és civilben is – sokan Pharrell Williams, Michael Jackson és Jamie Foxx fúziójának látják.

Masego koncertje mellett az idei CAFe Budapestre egy kortárs klubzenei programsorozattal is készül az Akvárium Klub, **Downtown Café** címen. Az évek óta saját terekkel, vidéki helyszínekkel és stabil projektekkel működő szabadzenei underground közegből összesen hat formációval találkozhat majd a közönség az Akvárium VOLT Lokál termében. A freejazz, a zajzene, a kísérleti elektronika különböző területeiről érkező alkotók széles skálát fednek le, így jól mutatják a szubkultúra gazdagságát is. A sorozatban megismerhető, a megszokottól tökéletesen eltérő hangzásvilág hozhat magával megőrülős táncolást és magunkba mélyedős meditatív élményt is. Lesz kozmikus indie hangzás, improvizációra építő zaj-produkció, fellép külföldön elismert szerző és feltörekvő fiatal csapat - a lényeg, hogy mind kimozdítanak a komfortzónánkból. De lássuk, kikről is van szó!

A CAFe Budapest: Downtown Café első fellépője október 8-án a **The Best Bad Trip** lesz. A főként húsz év körüli fiatalokból álló zenekarnak jelmondata lehetne, hogy ők játsszák a "legmegbízhatatlanabb" zenét. Előadásukra jellemző, hogy egymást szorosan követik a kemény és lágy, az egyszerű és bonyolult, a rendezett és kaotikus, a keleti és nyugati atmoszférák.

Október 12-én [**Gosheven**](https://www.facebook.com/goshevenmusic/?fref=mentions&__xts__%5B0%5D=68.ARC9Yc3haA0BTuNyva6gkLJ7WANKyJO-zp2_UQVDyn8S0Q7PriRpH5QJPM5U4YDiBNHqapMxb1EJKJFn8OZWNTXQ6elY8_mQDuG9VV0WH6OuiMYOiPBuOuLtfBAnqfla50c6Wg-pFzpKfLYeiWQeFI8KjUh9mVztwalLZcrWPgSVgiWL6Je2ADN7s8yfzRNiraYUb0qlnjOkZK6tWHA3im461brxL8GwOQ&__tn__=K-R) játszik majd, ami a 12z révén már jól ismert Szabó Bálint szóló projektje. 2017-ben egy elvarázsoló albummal mutatkozott be, ez volt a Leaper. Gosheven a férfiideál képe mellett kísérletet tesz a nyugati zenét eluraló hangolási rendszer sztenderdjétől való elszakadásra is, és a mai fül számára gyakran szokatlan hangolásokban igyekszik megtalálni az őseink ártatlanságát.

Ezt követően október 13-án a [**JazzaJ**](https://www.facebook.com/JazzzzzzzaJ/?fref=mentions&__xts__%5B0%5D=68.ARAiNNw_Zo6v_RP2ENnzPV6whzjmoKycu-Gzt0JhnEUr80JSS1oRhYYjEhppKvgm4JMymZkkYmxcjdq0f3in9SYO9GBfkJtYbtTROZdreYKylugq6rb2_sJ0jy6SLXsawMUpSu25Y87QaKB3jyjGKs7zPFoPVCTzhsBAmpthpye7wBlULjTU06y-Mo6lMs8Iiqs31k8-kaPbSeYsVaM0scmECNH150Sxng&__tn__=K-R) /**Budapest Improvisers Orchestra feat. Grencsó**t ismerheti meg a közönség. A Budapest Improvisers Orchestra tagjai arra vállalkoztak, hogy eltöröljék a kortárs komolyzene és az improvizatív zene közti határokat. Műsorukon experimentális zenei kompozíciók, szabad improvizációk és saját darabok egyaránt szerepelnek. A JazzaJ egy 2011 szeptemberében indított nyitott-zenei klub, ahova minden szerdán olyan zenekarokat hívnak meg, akik kizökkentenek a megszokott mederből, hogy a lehető legközvetlenebb módon tárják elénk zenei világukat. Grencsó István pedig az élő zenész-legendák egyike, a magyar avantgarde jazz egyik kiemelkedő alakja.

Október 19-én **Gryllus Ábris**t hallhatjuk a VOLT Lokálban. A FOR. zajtechno formáció egyik tagja. Bár több lemezt is megjelentetett az elmúlt tíz évben, saját nevén kiadott első albuma ‘Post\_’ 2017 végén jelent meg a Budapesti Farbwechsel kiadónál.

Október 20-án a **Changing Grey** lép színpadra. A Zságer Balázs és Genser András alkotta duó igazi elektronikus zenei csemege. Főleg 4/4 alapú live actjük az IDM, a house és techno hatások mellett számos zenei asszociációt tartalmaz. A végeredmény egy teljes egységben összeforrt flow-élmény.

A Downtown Café utolsó fellépője **Porteleki Áron & Szelevényi Ákos** lesz október 21-én. A széles hangszerparkot használó, nagy íveket bejáró duó, mostanra havi rendszerességgel játszik Budapesten. Sodró erejű koncertjeik legfontosabb eleme valamiféle megkerülhetetlen jelenlét, valamint a rögtönzés azon kreatív ereje, amely képes összekapcsolni minket rég elfeledett gyermeki énünkkel.

Mindemellett pedig harmadik alkalommal jelentkezik a m**eglepő találkozások, egyszeri csodák és nagy felfedezések fesztiválja, a Budapest Ritmo, mely ezúttal nagy hangsúlyt helyez a roma zenére. A CAFe Budapest Kortárs Művészeti Fesztivál és a Hangvető közös rendezvénye október 5–7. között várja a műfaj rajongóit az Akvárium Klubban.**

Akvárium Klub, 2018. október 3.